Film:Skiaction for spesielt interesserte 

Til tross for at «Supervention 2» er proppfull av elleville stunt og hasardiøs utforkjøring, framstår den som utmattende innholdsløs. 

Dokumentar. 
1 time, 53 minutter. 
Medvirkende: 
Aksel Lund Svindal, Jesper Tjäder, Terje Håkonsen, Marcus Kleveland, Anders Backe, PK Hunder. 
Regi: 
Even Sigstad, Filip Christensen, Jan Petter Aarskog, Lasse Nyhaugen. 
Norge, 2016. 
Ingen aldersgrense 

Kort oppsummert: 
Hvis du satte pris på «Supervention» fra 2013, er det overveldende sannsynlig at denne også vil slå an. 
Oppfølgerfilmen byr nemlig på mer av det samme: 
Vi følger et knippe ski- og snowboardentusiaster som reiser rundt i verden for å sette utfor den typen bakker som oss i grønn løype har mareritt om, og vi møter også representanter for det segmentet som får dagene til å gå med å pønske ut halsbrekkende stunt. 
De renner på rekkverk, ned trapper, hopper over, under og igjennom diverse hindringer og slår seg selvsagt en god del underveis. 

Problemet for oss som ikke er over gjennomsnittet interessert i denne typen idrett, er at filmen, til tross for fantastiske, storslåtte naturbilder og glimrende filming, blir veldig monoton etter relativt kort tid, når den første wow-effekten har lagt seg. 
Det er det samme som skjer igjen og igjen. 
Nytt fjell. 
Nytt rekkverk. 
Gjentakende kommentarer om at det de holder på med er helt sjukt og fett og rått. 
High fives og klemming hver gang en av dem har kommet seg uskadd ned et rekkverk eller en fjellside. 

Med unntak av at man denne gang slipper til noen flere kvinner og legger inn en slags Aksel Lund Svindal-kavalkade midtveis, er dette mest av alt for en stor repetisjonsøvelse å regne. 
Heller ikke denne gang får vi bli noe videre kjent med utøverne. 
Vi som ikke deler deres trang til å sette livet på spill gang etter gang, får aldri svar på det vi lurer på: 
Hvorfor i alle dager gjør de dette? 
Hvor stor er risikoen? 
Hvordan reagerer deres nærmeste på at de holder på med denne galskapen? 
Og i neste sving: 
Hvor mye koster det å reise verden rundt, leie helikopter, oppsøke fjellpartier langt utenfor allfarvei? 
Eventuelt: 
Hvor mange sponsorkroner hanker de inn på dette? 
Det er nemlig ikke til å komme ifra at dette er en sponsortung produksjon, noe som til tider gir visuelle assosiasjoner til tv-sendinger fra diverse vintersportkonkurranser. 

Svar på noen av disse spørsmålene, samt en litt bedre forklaring på en del teknikker og begreper, kunne antakelig gjort filmen bedre egnet for oss som ikke er en del av menigheten. 
